**D I S P O Z I Ţ I E**

**pentru aprobarea Regulamentului intern privind acordarea voucherelor de vacanță personalului din cadrul Consiliului Județean Cluj, în anul 2025**

Preşedintele Consiliului Judeţean Cluj,

Având în vedere conținutul instrumentului de motivare și prezentare a dispoziției, respectiv Referatul de aprobare nr. 32112/23.07.2025, elaborat de către Direcţia Generală Buget-Finanţe, Resurse Umane - Serviciul Resurse Umane, prin care se motivează și fundamentează emiterea actului administrativ;

Ținând cont de:

* Acordul Sindicatului Salariaților din Administrarea Domeniului Public și Privat al Județului Cluj ”AD.-PAT.” din Consiliul Județean Cluj, nr. 4/2025;
* Hotărârea Consiliului Județean Cluj nr. 42/2025 privind aprobarea bugetului general propriu al Județului Cluj pe anul 2025;

Având în vedere dispozițiile:

* art. 196-199 coroborat cu art. 2 alin. (1) din Anexa nr. 1 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
* art. 2-3, art. 58 alin. (1) și (3), art. 64-65 și art. 80-84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;
* Dispoziția Președintelui Consiliului Județean Cluj nr. 1121/13.12.2023 privind măsurile metodologice, organizatorice, termenele şi circulaţia proiectelor de dispoziţii ale Preşedintelui Consiliului Judeţean Cluj;

În conformitate cu prevederile:

* art. 190 alin. (3), alin. (4), art. 191 alin. (1) lit. a) şi alin. (2) lit. b) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
* art. LII din Ordonanța de Urgență a Guvernului nr. 156/2024 privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025, pentru modificarea şi completarea unor acte normative, precum şi pentru prorogarea unor termene, cu modificările și completările ulterioare;
* art. 64 alin. (1) lit. b), art. 76 alin. (3) lit. h), art. 156, art. 157 alin. (1) lit. ț) din Legea nr. 227/2015 Codul fiscal, cu modificările și completările ulterioare;
* articolul unic din Hotărârea de Guvern nr. 400/2025 pentru modificarea şi completarea Normelor metodologice privind acordarea voucherelor de vacanţă, aprobate prin Hotărârea Guvernului nr. 215/2009;
* art. 1 alin. (2) din Ordonanța de urgență a Guvernului nr. 8/2009 privind acordarea voucherelor de vacanță, aprobată prin Legea nr. 94/2014, cu modificările și completările ulterioare;
* art. 2 și 3 din Hotărârea Guvernului nr. 215/2009 pentru aprobarea Normelor metodologice privind acordarea voucherelor de vacanță, cu modificările și completările ulterioare;

În temeiul competențelor stabilite de art. 196 alin. (1) lit. b) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

**d i s p u n e:**

**Art. 1.** Se aprobă Regulamentul intern privind acordarea voucherelor de vacanță personalului din cadrul Consiliului Județean Cluj, în anul 2025, cuprins în **Anexa** ce face parte integrantă din prezenta dispoziție.

**Art. 2.** La data comunicării prezentei dispoziții, Dispoziţia Preşedintelui Consiliului Judeţean Cluj nr. 73/2024 privind aprobarea regulamentului intern privind acordarea voucherelor de vacanță pentru personalul din cadrul Consiliului Județean Cluj pentru perioada 2024-2026, cu modificările ulterioare, se abrogă.

**Art. 3.**  Pentru punerea în aplicare a prezentei dispoziții se desemnează Direcţia Generală Buget-Finanţe, Resurse Umane, prin Serviciul Resurse Umane.

**Art. 4. (1)** Prezenta dispoziţie se comunică prin poșta electronică Direcţiei Generale Buget-Finanțe, Resurse Umane, Direcției Juridice, Direcției Urbanism și Amenajarea Teritoriului, Direcției Dezvoltare și Investiții, Direcției de Administrare Drumuri Județene, Direcției de Administrare și Exploatare a Stadionului ”Cluj Arena”, Direcției Administrație și Relații Publice, Compartimentului Audit Intern, Sindicatului Liber „Transilvania" din Consiliul Județean Cluj, Sindicatului Salariaților din Administrarea Domeniului Public și Privat al Județului Cluj ”AD.-PAT.” precum și Prefectului Județului Cluj.

**(2)** Conducătorii compartimentelor funcționale menționate la alin. (1) au obligația comunicării prezentei dispozițiii personalului din subordine și transmiterii documentului de comunicare Serviciului Resurse Umane din cadrul Direcţiei Generale Buget-Finanţe, Resurse Umane.

**CONTRASEMNEAZĂ :**

**P R E Ş E D I N T E, SECRETAR GENERAL AL JUDEŢULUI,**

**Alin TIȘE**  **Simona GACI**

**Nr. 311 din 23 iulie 2025**

**Anexă**

**la Dispoziția nr. 311/ 2025**

**REGULAMENT INTERN**

**privind acordarea voucherelor de vacanță**

**personalului din cadrul Consiliului Județean Cluj, în anul 2025**

**Art. 1. (1)**  În scopul recuperării și întreținerii capacităţii de muncă a personalului -funcționari publici și personal contractual - salariați din cadrul Consiliului Județean Cluj, angajatorul, acordă vouchere de vacanţă în cuantum de 800 lei, în perioada 1 ianuarie 2025-31 decembrie 2025, personalului ale cărui salarii de bază nete din luna anterioară acordării acestora sunt de până la 8.000 lei, în condiţiile art. 1 alin. (2) din Ordonanța de Urgența a Guvernului nr. 8/2009 cu modificările și completările ulterioare.

**(2)** Voucherele de vacanţă emise în cursul anului 2025 se utilizează pentru plata a cel mult 50% din contravaloarea pachetelor de servicii turistice achiziţionate, respectiv 800 de lei pentru achiziţionarea de pachete de servicii turistice în valoare de cel puţin 1.600 lei.

**(3)** Voucherele de vacanță se acordă salariaților care optează pentru acordarea acestora și îşi exprimă în scris angajamentul, conform modelului prevăzut în Anexa la prezentul Regulament de a le utiliza pentru plata a cel mult 50% din contravaloarea totală a fiecărui pachet de servicii turistice achiziţionat, respectiv cel mult 800 de lei pentru achiziţionarea de pachete de servicii turistice în valoare de cel puţin 1.600 de lei.

**(4)** Suma corespunzătoare voucherelor de vacanţă pe anul 2025, în valoare de 800 de lei, poate fi folosită fracţionat.

**(5)** Acordarea voucherelor de vacanță se face pe suport electronic.

**(6)** Suportul electronic pe care sunt stocate voucherele de vacanţă poate fi alimentat exclusiv cu valoarea nominală a voucherelor de vacanţă acordate de către angajator.

**(7)** Este interzis ca suportul electronic pe care sunt stocate voucherele de vacanţă să permită efectuarea de operaţiuni de retragere de numerar sau plăţi către alte unităţi ce nu sunt unităţi afiliate conform legii.

**(8)** Voucherul de vacanţă are perioadă de valabilitate de un an de la data alimentării pentru voucherele emise pe suport electronic, fără a se înţelege că aceasta este perioada de valabilitate a suportului electronic.

**(9)** Asupra contravalorii voucherelor de vacanță se aplică cota de contribuţie de asigurări sociale de sănătate și cota de impozitare, în conformitate cu prevederile Legii nr. 227/2015 privind Codul fiscal, cu modificările și completările ulterioare. Aceste cote se calculează și rețin cu ocazia achitării drepturilor salariale aferente lunii în care au fost primite voucherele.

**(10)** Acordarea voucherelor de vacanță se face în limita sumelor prevăzute în bugetul Județului Cluj cu această destinație.

**Art. 2. (1)** Valoarea voucherelor de vacanță pentru personalul din cadrul Consiliului Județean Cluj care beneficiază de program parțial de lucru se acordă proporțional cu timpul efectiv lucrat, raportat la valoarea nominală maximă stabilită pentru programul normal de lucru.

**(2)** În cazul cumulului de funcţii, voucherele de vacanță se acordă de către angajatorul unde personalul în cauză își are funcția de bază, potrivit legii.

**(3)** Voucherele de vacanță se acordă personalului din cadrul Consiliului Județean Cluj care, în perioada de referință, 1 ianuarie 2025-31 decembrie 2025, prevăzută de art. 1 alin. (2) din Ordonanța de Urgența a Guvernului nr. 8/2009 cu modificările și completările ulterioare, beneficiază de concediu de odihnă, concediu pentru incapacitate temporară de muncă, concediu de maternitate, concediu paternal, concediu de risc maternal, concediu pentru îngrijirea copilului bolnav, concediu de îngrijitor şi perioada absenţei de la locul de muncă în condiţiile art. 152^2 considerate perioade de activitate prestată conform art. 145 alin. (4) din Legea nr. 53/2003 privind Codul muncii, republicată cu modificările și completările ulterioare.

**(4)** În cazurile în care personalul din cadrul Consiliului Județean Cluj a fost prezent parțial la locul de muncă în perioada de referință din diferite motive (angajare în cursul perioadei, reîntoarce din concedii, etc.), voucherele de vacanță se vor acorda proporțional cu perioada lucrată, după următorul mod de calcul: 800 lei (valoarea nominală maxima acordată) se înmulțește cu raportul dintre numărul de zile de activitate prestată în perioada de referință / numărul de zile lucrătoare în perioada de referință.

**(5)** Voucherele de vacanță nu se acordă persoanelor care ocupă funcții de demnitate publică.

**(6)** Salariații ale căror raporturi de muncă au încetat sau au raportul/contractul de muncă suspendat, la data acordării voucherelor, nu vor primi vouchere de vacanță.

**(7)** Salariații care au raportul/contractul de muncă suspendat la data acordării voucherelor și care reiau activitatea în cursul anului pentru care se acordă voucherele, vor primi vouchere, la revenire, proporțional cu timpul efectiv lucrat în anul respectiv.

**Art. 3.** Stabilirea valorii nominale a voucherelor de vacanță la care are dreptul salariatul, se realizează prin rotunjire matematică (ex. 700,49 lei se rotunjește la 700 lei sau 700,50 lei se rotunjește la 701 lei).

**Art. 4.** **(1)** Salariații care primesc vouchere de vacanţă nominale sunt singurele persoane îndreptăţite să le utilizeze în perioada de valabilitate a acestora, la unitățile afiliate şi în exclusivitate pentru achitarea pachetului de servicii turistice contractat care poate cuprinde servicii de cazare, alimentaţie publică, transport, tratament balnear, agrement conform art. 23 din HG nr. 215/2009 pentru aprobarea Normelor metodologice privind acordarea voucherelor de vacanţă, cu modificările și completările ulterioare.

**(2)** Conținutul minim al pachetului de servicii turistice conține în mod obligatoriu servicii de cazare.

**(3)** Salariații beneficiari de vouchere de vacanță sunt direct răspunzători pentru păstrarea, utilizarea sau pierderea voucherelor de vacanță.

**(4)** Se interzice salariaților-beneficiari de vouchere de vacanță- următoarele:

a) să utilizeze voucherele de vacanţă pentru achiziţionarea altor servicii decât cele prevăzute mai sus;

b) să primească rest de bani la voucherele de vacanţă, în cazul în care suma corespunzătoare solicitată este mai mică decât valoarea nominală a tichetului de vacanţă;

c) să comercializeze voucherele de vacanţă în schimbul unor sume de bani şi/sau al altor bunuri şi/sau servicii.

**Art. 5. (1)** Pentru voucherele de vacanţă alimentate pe suport electronic şi neutilizate în perioada de valabilitate, unitatea emitentă va restitui valorile nominale către angajator. În cazul voucherelor de vacanţă alimentate pe suport electronic şi necuvenite, precum şi în cazul încetării raporturilor de muncă, angajatorul are obligaţia de a comunica în timp util informaţiile relevante unităţii emitente, pentru ca aceasta să poată face restituirea valorilor către angajator.

**(2)** La sfârşitul perioadei de valabilitate a suportului electronic pe care au fost alimentate voucherele de vacanţă sau la data încetării raporturilor de muncă, salariatul are obligaţia de a restitui angajatorului suportul electronic, iar acesta, la rândul lui, va restitui suportul electronic unităţii emitente.

**(3)** Utilizarea de către salariat, de vouchere de vacanţă pe suport electronic necuvenite, îl va obliga pe acesta la plata contravalorii voucherelor către angajator.

**(4)** Salariatul are obligația să restituie angajatorului contravaloarea voucherelor de vacanță acordate și necuvenite, potrivit prevederilor legale, la data încetării raporturilor de muncă/ de serviciu, în cazul suspendării raporturilor de muncă/ de serviciu.

**(5)** În cazul în care salariatul nu își îndeplinește această obligație, contravaloarea acestora va fi reținută de către angajator din drepturile salariale lunare.

**(6)** Pentru contravaloarea voucherelor returnate contribuţia de asigurări sociale de sănătate și impozitul reținut se recalculează și se restituie salariatului.

**Art. 6.** **(1)** Valoarea nominală a voucherelor de vacanță pe suport electronic va fi transferată de către unitățile emitente către salariați numai după ce angajatorul a achitat unității emitente, la data stabilită pentru transfer, contravaloarea nominală totală a voucherelor de vacanță pe suport electronic achiziționate și costurile legate de emiterea voucherelor de vacanță pe suport electronic.

**(2)** Angajatorul va înștiința salariații cu privire la data alimentării și valoarea voucherelor de vacanță transferate pe suport electronic.

**Art. 7.** Prezentul Regulament se aduce la cunoștința salariaților prin comunicarea acestuia, către direcțiile/serviciile din Consiliul Județean Cluj și către organizațiile sindicale constituite în cadrul Consiliului Județean Cluj, precum și prin postare pe rețeaua comună E(gis1) (Y) - Regulamente.

**Anexă**

**la Regulament**

**DECLARAŢIE PE PROPRIA RĂSPUNDERE**

Subsemnatul/a, ..............................................................................................................................., având funcţia de ............................................................................, în cadrul ....................................................................................................................., CNP ............................................................., cu domiciliul în .................................................., str. ............................................. nr. .........., bl. ......, sc. ....., et. ...., ap. ....., judeţul/sectorul .........................., cunoscând prevederile art. 326 - Falsul în declaraţii din Legea nr. 286/2009 privind Codul penal, cu modificările şi completările ulterioare, **declar următoarele**:

**1. Optez** **pentru acordarea voucherelor de vacanţă** în cuantumul şi condiţiile prevăzute la art. 1 alin. (2) din Ordonanţa de urgenţă a Guvernului nr. 8/2009 privind acordarea voucherelor de vacanţă, aprobată cu modificări şi completări prin Legea nr. 94/2014, cu modificările şi completările ulterioare.

**2. Mă angajez** **să utilizez voucherele de vacanţă pentru plata a cel mult 50% din contravaloarea totală a fiecărui pachet de servicii turistice achiziţionat, respectiv cel mult 800 de lei pentru achiziţionarea de pachete de servicii turistice în valoare de cel puţin 1.600 de lei. Suma corespunzătoare voucherelor de vacanţă pe anul 2025, în valoare de 800 de lei, poate fi folosită fracţionat.**

Data ................... Semnătura ...................

**CONTRASEMNEAZĂ :**

**P R E Ş E D I N T E, SECRETAR GENERAL AL JUDEŢULUI,**

**Alin TIȘE Simona GACI**